An pandog parati may takod na bisagra ngane an sarong parte kaini nabubuksan sa pagsulot kan takyag, liog asin tabay, dangan pwede ikandado o baratan. Nin huli ta ini kinakaag sa publikong lugar, an biktima nakatambara sa mga tawong nag'aagi asin nagdadalan. Tuyong kinakastigo an biktima sa pagsupog sa sainda asin an mga nagdadalan pwede asin tinutugotan na an biktima lutaban, sipaon, aponan udo, suloon an bitis, ihian, kitikon ngane magirokan na husto, lahidan nin kun anong basura asin anopaman na kadustaan an gibohon igdi. Palibhasa yaon sa luwas, an  biktima naooranan o nababalad sa maragit na saldang o sa sobrang lipot, nakukurod.